Nóg ploftoestelle in PTA gevindDie ploftoestelle wat in Hammanskraal opgespoor is. Foto: SAPD Skaars ŉ dag nadat 15 Tweede Wêreldoorlog-springstoftoestelle Maandag van ŉ skrootwerf in Pretoria-Wes verwyder is, het die polisie nog 39 toestelle in die stad opgespoor. “Die polisie het Dinsdagoggend ŉ wenk ontvang dat daar springstoftoestelle in ŉ oop veld naby Hammanskraal gevind is,” het kapt. Tsekiso Mofokeng, ŉ polisiewoordvoerder, Woensdag aan Maroela Media gesê. Beamptes van die polisie se bomeenheid was heeldag op die toneel om die toestelle te onskadelik te stel. “Al 39 toestelle is veilig gemaak en weggeneem vir verdere toetse om die oorsprong daarvan te bepaal,” het hy bygevoeg. Die polisie is Dinsdag ook na ŉ perseel in Pretoria-Wes ontbied toe ŉ veiligheidswag nóg ploftoestelle in ŉ sak aangetref het. “ŉ Veiligheidswag wat by Hoërskool Pretoria-Wes werk, het drie mans met ŉ sak sien loop. Hy het onraad vermoed en hulle voorgekeer. Die mans het die sak laat val en gevlug,” het Mofokeng gesê. Die polisie se bomeenheid het beslag gelê op twee projektiele en ŉ mortier. Die polisie ondersoek die oorsprong van die toestelle. Mofokeng het egter gesê die toestelle kan nie verbind word aan dié wat Maandag by die skrootwerf in Pretoria-Wes gevind is nie. Maroela Media het Maandag berig ŉ man by ŉ skrootwerf in Rebeccastraat is dood en nog een ernstig beseer toe hulle tussen 08:00 en 09:00 aan die antieke ploftoestel gewerk, en dit ontplof het. Die voorlopige ondersoek dui daarop dat die ontploffing ŉ ongeluk was. Die polisie doen ŉ geregtelike doodsondersoek. Dit is nog nie bekend hoe die toestelle by die skrootwerf beland het nie. Mofokeng het ŉ beroep op die publiek gedoen wat die polisie met hul ondersoek kan bystaan om Crime Stop by 08600 10111 te skakel. Alle inligting sal vertroulik hanteer word.